**Članak 37**

**Tumačenje broj 41/23 od 8. prosinca 2023.g.**

Sukladno članku 25. stavku 6. Zakona o predškolskom odgoju i obrazovanju (Narodne Novine 10/97, 107/07, 94/13, 98/19, 57/22, 101/23, u daljnjem tekstu: Zakon), ako dječji vrtić kao poslodavac sazna da je protiv osobe u radnom odnosu u dječjem vrtiću pokrenut i vodi se kazneni postupak za neko od kaznenih djela iz stavka 1. ovoga članka ili prekršajni postupak za neko od prekršajnih djela iz stavka 3. ovoga članka, udaljit će osobu od obavljanja poslova do obustave kaznenog, odnosno prekršajnog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljenja od obavljanja poslova. Sukladno čl. 37. Kolektivnog ugovora plaća za obavljeni rad radnika u predškolskoj ustanovi sastoji se od: osnovne plaće, dodatka na plaću za rad u posebnim situacijama te stimulativnog dodatka ako je on predviđen posebnom odlukom poslodavca i ako su za to osigurana posebna sredstva. Nadalje, radniku uz plaću za obavljeni rad, pripadaju i ostala materijalna prava u skladu s odredbama Kolektivnog ugovora (postavljeni upit odnosio se na: božićnicu, uskrsnicu, iznos u prigodi Dana sv. Nikole za dijete/djecu radnika koje do 31. prosinca tekuće godine navršava 15 godina starosti). Na tragu navedenog, ukoliko je sukladno odredbama članka 25. stavka 6. Zakona radnik udaljen od obavljanja poslova do obustave kaznenog, odnosno prekršajnog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljenja od obavljanja poslova, radnik u tom periodu ima pravo na ostala materijalna prava (postavljeni upit odnosio se na: božićnicu, uskrsnicu, iznos u prigodi Dana sv. Nikole za dijete/djecu radnika koje do 31. prosinca tekuće godine navršava 15 godina starosti) u skladu s odredbama Kolektivnog ugovora.